3.6

Kapitola V „Kontrolné opatrenia“ obsahuje nasledujúce zmeny: 3.6.1 Komisia nebude povoľovať retroaktívne zaradenie rybárskych plavidiel ani loviacich plavidiel do zoznamov, ktoré jej musí každý členský štát zaslať 45 dní pred začiatkom rybolovnej sezóny. 3.6.2 Kapitáni loviacich plavidiel Európskej únie musia v záujme prísnej kontroly lovu tuniaka modroplutvého okrem plnenia príslušných ustanovení systému kontroly Spoločenstva na zabezpečenie dodržiavania pravidiel spoločnej rybárskej politiky zaznamenávať do lodného denníka informácie uvedené v prílohe II návrhu nariadenia. 3.6.3 Spoločné rybárske operácie s inými zmluvnými stranami (ZS) sa nepovoľujú. 3.6.4 Článok nariadenia (ES) č. 302/2009 týkajúci sa „operácií premiestňovania“ sa úplne nahrádza novým textom, pričom sa navrhuje nový systém kontroly týchto operácií, ktorý je účinnejší a jasnejší. 3.6.5 Takisto sa úplne nahrádza článok týkajúci sa „umiestňovania do klietok“. 3.6.6 Do článku, ktorý sa týka „systému monitorovania plavidiel“ (VMS) bola doplnená povinnosť, že rybárske plavidlá zahrnuté v „evidencii ICCAT pre plavidlá loviace tuniaka modroplutvého“ začnú ICCAT vysielať údaje VMS aspoň 15 dní pred otvorením rybolovnej sezóny a budú v ňom pokračovať aspoň 15 dní po ukončení rybolovnej sezóny. Okrem toho sa vysielanie údajov nepreruší, keď sa tieto plavidlá nachádzajú v prístave. 3.6.7 „Zaznamenávanie použitia pascí a podávanie príslušných správ“ sa mení tak, že okrem informovania o úlovkoch chytených do pascí zaznamenaných po skončení každej rybolovnej operácie sa musí oznámiť aj odhad množstva rýb, ktoré zostávajú v pasci. 3.6.8 Takisto sa rozširuje „Systém ICCAT pre spoločnú medzinárodnú inšpekciu“, a to tak, že keď sa v akomkoľvek okamihu na rybolovných činnostiach zameraných na tuniaka modroplutvého v oblasti dohovoru ICCAT podieľa viac ako 15 rybárskych plavidiel daného členského štátu, daný členský štát bude mať počas príslušného obdobia v oblasti dohovoru inšpekčné plavidlo alebo bude spolupracovať s iným členským štátom alebo ZS na spoločnom prevádzkovaní inšpekčného plavidla. 3.6.9 Článok 30, ktorý sa týka „národného pozorovateľského programu“ sa mení tak, že sa rozširuje pôsobenie národných pozorovateľov, pričom každý štát zaistí ich pôsobenie na: — 100 % aktívnych plavidiel s kruhovými záťahovými sieťami s dĺžkou maximálne 24 m v roku 2011, — 100 % aktívnych plavidiel s kruhovými záťahovými sieťami s dĺžkou maximálne 20 m v roku 2012, — 100 % remorkérov. 3.6.10 V článku o „Regionálnom pozorovateľskom programe ICCAT“ sa nahrádza odsek 1 novým odsekom, v ktorom sa uvádza, že každý členský štát zaistí prítomnosť regionálneho pozorovateľa ICCAT na: — všetkých plavidlách s kruhovými záťahovými sieťami s dĺžkou nad 24 m počas celej rybolovnej sezóny 2011, — všetkých plavidlách s kruhovými záťahovými sieťami s dĺžkou nad 20 m počas celej rybolovnej sezóny 2012, — všetkých plavidlách s kruhovými záťahovými sieťami nezávisle od ich dĺžky počas všetkých rybolovných sezón od roku 2013. 3.6.10.1 Plavidlá s kruhovými záťahovými sieťami bez regionálneho pozorovateľa ICCAT na palube nie sú oprávnené na lov alebo použitie v rámci lovu tuniaka modroplutvého. 3.6.11 Ustanovenia uvedené v článku 32 „Prístup k videozáznamom“ sa nahrádzajú novým znením, pričom sa dopĺňa nový bod, v ktorom sa členským štátom ukladá povinnosť prijať opatrenia potrebné na to, aby sa zabránilo akémukoľvek nahradeniu, úprave alebo zmanipulovaniu pôvodného videozáznamu. 3.6.12 Okrem toho sa pridáva článok 33a nazvaný „Predloženie inšpekčného plánu Únie ICCAT“, v ktorom sa ustanovuje, že do 15. septembra musia členské štáty zaslať Komisii svoj inšpekčný plán na nasledujúci rok. Komisia predloží inšpekčný plán Únie sekretariátu ICCAT na schválenie. 3.6.13 V článku 34 „Trhové opatrenia“ sa odsek 1 nahrádza novým textom, v ktorom sa zakazuje nielen domáce obchodovanie, vykladanie, dovážanie, vyvážanie, umiestňovanie do klietok na účely výkrmu alebo chovu, opätovné vyvážanie a prekladanie tuniaka modroplutvého, ktoré nie je sprevádzané presnou, úplnou a overenou dokumentáciou, ktorá sa vyžaduje v tomto nariadení, ale tiež všetky aktivity tohto typu, ktoré nie sú doložené zároveň aj dokumentáciou požadovanou v nariadení Európskeho parlamentu a Rady (EÚ) č. 640/2010 zo 7. júla 2010, ktorým sa zriaďuje program dokumentácie úlovkov tuniaka modroplutvého (Thunnus thynnus). 3.6.14 A napokon sa v návrhu nariadenia v tejto kapitole V „Kontrolné opatrenia“ v súlade so zmenenými opatreniami upravujú a nahrádzajú aj ustanovenia uvedené v prílohách.